|  |  |  |
| --- | --- | --- |
|  | РЕПУБЛИКА БЪЛГАРИЯ  АДМИНИСТРАТИВЕН СЪД – ТЪРГОВИЩЕ  Описание: Описание: gerb-super-WORD |  |

към Заповед №.РД-10-42/ 04.10.2017г.

**Актуализирани на** 04.10.2017г.

**УТВЪРЖДАВАМ:**

/Росица Цветкова/

Адм. ръководител – Председател

на Административен съд – Търговище

**ВЪТРЕШНИ ПРАВИЛА**

ЗА ИЗПРАЩАНЕ НА СЪОБЩЕНИЯ И

ПРИЗОВКИ ЧРЕЗ ЕЛЕКТРОНЕН ПОЩЕНСКИ АДРЕС

ПО РЕДА НА ЧЛ.137, АЛ.2 ОТ АПК И ЧЛ.42, АЛ.4 ОТ ГПК

В АДМИНИСТРАТИВЕН СЪД - ТЪРГОВИЩЕ

**Чл.1**. (1) Съдът обявява публично – чрез интернет страницата си **www.admcourt-trg.org** и на информационното си табло настоящите Правила за изпращане на съобщения и призовки чрез електронен пощенски адрес.

(2) Електронният пощенски адрес, чрез който съда ще изпраща съобщения и призовки по Административнопроцесуалния кодекс и Гражданския процесуален кодекс, в рамките на своята компетентност и в зависимост от заявеното от страните по административните дела, се обявява публично – чрез интернет страницата на съда - [**www.admcourt-trg.org**](http://www.admcourt-trg.org).

**Чл.2**. (1) Съобщенията и призовките се смятат за връчени ако са изпратени от посочения електронен пощенски адрес на Административен съд – Търговище, постъпили са в информационната система на адресата и не са отхвърлени технологично от информационната система на адресата.

(2) Информационната система на адресата е тази на посредника при електронното изявление, който по възлагане от страната, приема, изпраща или съхранява електронни изявления (например ако електронната поща на страната е в abv.bg, това е информационната система на дружеството - посредник, управляващо и администриращо сървъра за електронна поща на abv.bg и предоставящо услугата електронна поща) или информационната система на адресата, ако такъв посредник няма (например ако лицето само поддържа сървър за електронна поща, какъвто е случаят с повечето фирми, информационната система на страната е сървъра, където се съхранява електронната пощенска кутия).

**Чл.3**. Връчването на съобщения и призовки чрез електронен пощенски адрес на страните, посочили в жалбата си такъв, чрез който да им бъдат връчвани същите, се извършва само въз основа на изрична резолюция на съдията – докладчик по делото. Връчването се извършва от служба съдебно деловодство.

**Чл.4**. (1) Връчването на съобщения и призовки чрез електронен пощенски адрес на страните, посочили в жалбата си такъв, чрез който да им бъдат връчвани същите, се удостоверява с копие от електронния запис.

(2) Електронният запис е възпроизведеното на хартиен носител съобщение или призовка до страната, ведно с възпроизведения запис от системата на съда съдържащ информацията за изпращане.

(3) Съдебния администратор осъществява контрол и удостоверява истинността на изготвените електронни записи.

(4) Копие от електронния запис се прилага по делото.

**Чл.5**. Ако поради техническа причина или поради характера или обема на съответното съобщение или призовка, изпращане чрез електронната поща не е възможно, те се изпращат на посочения от страната съдебен адрес, като съдът известява страната или адвоката, избрали уведомяване и чрез електронен адрес, че книжата им се изпращат по друг начин. В този случай, процесуалните срокове започват да текат от момента на получаване на книжата чрез призовкар или по друг начин.

**Чл.6**. Ако страната е посочила неверен или несъществуващ електронен адрес, съобщенията и призовките се изпращат по общите процесуални закони.

**Чл.7**. Ако съдът промени своя електронен адрес, е длъжен да уведоми за това страната по конкретното дело, по което вече е започнало връчване на съобщения и призовки по електронен път.

**Чл.8**. Всяка промяна в електронния адрес за изпращане на призовки и съобщения на съда се отразява незабавно на интернет страницата му и на информационното му табло.

**ДОПЪЛНИТЕЛНИ РАЗПОРЕДБИ**

По смисъла на тези Вътрешни правила:

§1. Вътрешните правила влизат в сила от деня на тяхното утвърждаване.

§2. Правилата са актуализирани със Заповед № РД-10-42/04.10.2017г. на Председателя на Административен съд – Търговище и отменят правилата, утвърдени със Заповед №РД-10-40/21.012.2012г.

§3. Същите могат да бъдат изменяни и допълвани по реда, по който са приети.